Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 492/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Irish Grass Fed Beef«

EU-nr.: PGI-IE-02647 – 27. november 2020

BOB ( ) BGB (X)

1. Betegnelse

»Irish Grass Fed Beef«

2. Medlemsstat eller tredjeland

Irland

3. Beskrivelse af landbrugsproduktet eller fødevaren

3.1. Produkttype

Kategori 1.1. Kød (og slagtebiprodukter), fersk

3.2. Beskrivelse af produktet med betegnelsen i punkt 1

»Irish Grass Fed Beef« er navnet på fersk og frosset ikke-udbenet og udbenet oksekød, herunder slagtekroppe, fjerdinger, ikke-udbenede udskæringer, udbenede grovparteringer, hakket oksekød af disse udskæringer og detailsalgspakninger.

»Irish Grass Fed Beef« har i) et lavt samlet fedtindhold, ii) en jævn fedtfordeling (som intermuskulær marmorering), iii) en udtalt kirsebærrød kødfarve og iv) en høj grad af cremefarvet/gulligt fedt. Kødet er kraftigt, komplekst, græsagtigt og saftigt med en ægte smag af oksekød, og det er mørt.

Slagtekroppe skal være fra følgende to kategorier:

(i) Stude og kvier på op til 36 måneder med en bedre kropsbygning end O- og en fedningsgrad mellem 2+ og 4+.

(ii) Køer på op til 120 måneder med en bedre kropsbygning end O+ og med en fedningsgrad på mellem 2+ og 5.

»Irish Grass Fed Beef« fra kategori i) udviser alle de beskrevne egenskaber med hensyn til en kirsebærrød kødfarve og cremefarvet/gult fedt og ydre fedtniveauer.

»Irish Grass Fed Beef« fra kategori ii) har et endnu mere udtalt gult fedt og en dybere rød kødfarve end kategorien for stude og kvier. Det gennemsnitlige fedtindhold er højere end i kategori i). Slagtekroppe med høj pH-værdi (> 5,8) identificeres og udelukkes.

3.3. Foder (kun for animalske produkter) og råvarer (kun for forarbejdede produkter)

»Irish Grass Fed Beef« omfatter kun kvæg, der:

(a) får mindst 90 % af deres foder fra græs. Dette består primært af græs fra græsning og vinterfodring med konserveret græs.

(b) tilbringer mindst 220 dage på græs om året i hele deres levetid. Hvert år, så snart vejrforholdene tillader det, kommer »Irish Grass Fed Beef«-kvæg på græs og græsser hele dagen i ti måneder. Typisk opstaldes kvæget i slutningen af november/begyndelsen af december, når vejret og jordforholdene ikke længere fremmer aktiv græsvækst og/eller græsning. Der tillades en tolerance på op til 40 dage i tilfælde af ekstraordinære omstændigheder, der defineres som: Når vejret, jordbundens tilstand, andre miljøforhold eller hensynet til dyrevelfærden udgør begrænsende faktorer.

Der fodres kun med konserveret græs i opstaldningsperioden (højst 145 dage). Den ernæringsmæssige kvalitet af konserveret græs vurderes af alle producenter som led i en plan for vinterfodring. Kvæg kan fodres med andet foder end græs (f.eks. halm, foderroer, majs og andre kornarter) og koncentreret foder, men dette må ikke overstige 10 % af foderindtaget i løbet af dyrets levetid. Dette foder, der ikke består af græs, anvendes kun, når det er nødvendigt, f.eks. ved fravænning, om vinteren, under ekstreme vejrforhold og i den sidste slutfedningsperiode, men kun hvis den ernæringsmæssige kvalitet af græsset/græsfoderet ikke er tilstrækkelig til at sikre en optimal spisekvalitet. Alt konserveret græs skal høstes i det geografiske område.

3.4. Specifikke etaper af produktionen, som skal finde sted i det afgrænsede geografiske område

Kvæget skal fødes, opdrættes på græs, slutfedes, slagtes, nedkøles og parteres i det geografiske område.

Modningen af kødet (mindst tre dage eller, hvis der er tale om udskæringer til specialfremstilling, to dage), som er afgørende for at sikre spisekvaliteten af »Irish Grass Fed Beef«, finder sted i det geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

–

3.6. Særlige regler for mærkning af det produkt, som betegnelsen henviser til

Produkter, der kan mærkes med den beskyttede geografiske betegnelse »Irish Grass Fed Beef«

— Fersk og frosset ikke-udbenet og udbenet oksekød, herunder slagtekroppe, fjerdinger, ikke-udbenede udskæringer, udbenede grovparteringer og detailsalgspakninger fra kvalificerede kategorier af kvæg.

— Hakket oksekød, der indeholder 100 % oksekød fra kvalificerede kategorier af kvæg, og som indeholder mindst 90 % synligt magert oksekød.

— Hakkede oksekødsprodukter (f.eks. burgerbøffer), der indeholder 100 % oksekød fra kvalificerede kategorier af kvæg, og som indeholder mindst 90 % synligt magert oksekød.

Produkter, der kan mærkes »som fremstillet« af den beskyttede geografiske betegnelse »Irish Grass Fed Beef«

— Sammensatte oksekødsprodukter, der indeholder 100 % oksekød fra kvalificerede kategorier af »Irish Grass Fed Beef«-kvæg, og som indeholder mindst 90 % synligt magert oksekød.

— Kvalitetsslagtebiprodukter (kæbe, hale, nyretap og tunge) fra kvalificerede kategorier af »Irish Grass Fed Beef«-kvæg.

4. Kort angivelse af det geografiske områdes afgrænsning

Irland

5. Tilknytning til det geografiske område

Årsagssammenhængen mellem produktet og det område, hvor det produceres, er baseret på produktets konstant høje spisekvalitet, hvilket igen har ført til et veletableret omdømme. »Irish Grass Fed Beef« har fået et omdømme blandt europæiske forbrugere, detailhandlere, kokke, journalister og meningsdannere, som er baseret på et græsnings- og græsfoderopdrætssystem, der anvendes til at opdrætte og »slutfede« de kvalificerede kategorier af slagtekvæg, som forarbejdes efter en streng protokol, hvilket resulterer i kød med et differentieret udseende og en anerkendt spisekvalitet.

Det geografiske områdes egenart: naturlige faktorer og knowhow

Irlands enestående afhængighed af græsbaseret landbrug og dets græsningspotentiale har været anerkendt i århundreder. Kvægopdræt har længe været anerkendt som en integreret del af den irske økonomi.

Irland har et tempereret klima, vintrene er milde og hård frost og høje sommertemperaturer er sjældne. De fremherskende, fugtige og vestlige vinde fra den varme Golfstrøm sikrer, at Irland har et udpræget kystklima med hyppig regn (op til 246 regndage om året) og et lavt årligt temperaturinterval (sjældent under 0 °C eller over 25 °C). Som følge heraf overstiger det årlige græsoutput pr. ha det europæiske gennemsnit med mere end en tredjedel.

Den irske kødkvægbestand adskiller sig fra andre bestande, da den stammer fra en praksis, hvor traditionelle racer (f.eks. Hereford, Angus og Shorthorn) krydses med både malkekvægracer (med stærke moderegenskaber) og kontinentale europæiske kødkvægracer (f.eks. Limousine, Charolais og Simmental). Det deraf følgende hårdføre, krydsavlede dyr er optimalt tilpasset de forskellige klimatiske og geografiske forhold i det geografiske område.

ICBF-genotypedatabasen (Irish Cattle Breeding Federation) udgør et bemærkelsesværdigt videnskabeligt fremskridt for »Irish Grass Fed Beef«-opdrætterne, og omfatter funktionelle, avlsmæssige, præstationsmæssige og senest spisekvalitetsmæssige egenskaber, som nu karakteriserer størstedelen af »Irish Grass Fed Beef«-bestanden. Integreret landbrugsuddannelse og stærk støtte på bedriften giver adgang til banebrydende videnskabelig forskning, hvilket giver landbrugerne mulighed for at opnå den størst mulige fordel for deres kvæg fra Irlands græsarealer. Alle landbrugere — også nytilkomne landbrugere — har adgang til tjenesterne. Denne videnskabelige støtte er et vigtigt bidrag til den løbende forbedring af spisekvaliteten af »Irish Grass Fed Beef«. Selv om det primære fokus er produktion af oksekød med et synligt særpræg og en bedre smag, hjælper nylige brancheinitiativer også producenterne af »Irish Grass Fed Beef« med at fokusere på at reducere deres bedrifts CO2-fodaftryk.

»Irish Grass Fed Beef«-bedrifter er centrale for det irske landskab og samfund. Historisk set bygger strukturen på små til mellemstore landbrugsbedrifter, som er blevet overdraget på tværs af generationer. I denne struktur er gården centralt placeret i forhold til husdyrenes græsnings- og foderarealer, hvilket muliggør regelmæssig visuel vurdering af husdyrene (»dyrepasning«) og et kontinuerligt fokus på dyrenes trivsel, hvilket i høj grad bidrager til kødets spisekvalitet.

I dag er dette landlige kludetæppe et anerkendt træk ved det irske landskab. Selv om opdrætsmodellen for »Irish Grass Fed Beef« ikke er begrænset til familielandbrug og ikke udelukker nytilkomne landbrugere, klassificerede en undersøgelse af landbrugsbedrifternes struktur fra 2016 99,6 % af de irske landbrugsbedrifter som »familielandbrug« (2). Intensive kvægbedrifter, hvor der anvendes industrielle produktionsmetoder uden dokumentation for familielandbrugets praksis hvad angår græsningsarealer og græsfodring, er imidlertid ikke berettiget til at producere »Irish Grass Fed Beef«.

Et traditionelt produktionssystem for oksekød, der er baseret på omfattende husdyrhold på græsningsarealer, findes stadig på bedrifter med »Irish Grass Fed Beef«. Data viser en gennemsnitlig arealtilgængelighed på ca. 3 000 m2 pr. dyr. Opdrætssystemet stammer fra besætninger, der er blevet opbygget, og husdyravlsfærdigheder, der er blevet overdraget, gennem generationer. I denne proces har man bevaret viden om og erfaring med produktion af oksekød, som tager hensyn til de lokale geografiske og klimatiske forhold samt kravene til dyrevelfærd. Overalt i verden forbindes græsbaseret oksekød med bedre dyrevelfærd, mindre stress og forbedret dyresundhed.

Desuden kommer græsfoderet og alt det græsbaserede vinterfoder fra det geografiske område.

Opdrætssystemerne for »Irish Grass Fed Beef« prioriterer:

— den størst mulige vægtforøgelse fra græsfoder,

— høst af overskydende sommergræs på det optimale vækststadium (maj/juni) for at producere vinterfoder af høj kvalitet, hvilket

— maksimerer tørstoffordøjeligheden af dette konserverede græs. Dette er afgørende for at sikre, at græsensilage kan dække langt størstedelen af dyrets ernæringsmæssige behov om vinteren.

Nylige undersøgelser har bekræftet, at »Irish Grass Fed Beef« har betydeligt højere koncentrationer af gavnlige mineraler og vitaminer, herunder calcium, mangan, jern, zink, selen, natrium, magnesium, kalium, phosphor og E-vitamin, end produktionssystemer, hvor der ikke eller kun i begrænset omfang anvendes græsfoder.

Produktets egenart

Forbindelserne mellem jorden, mennesker og dyr viser den vægt, som »Irish Grass Fed Beef« -landbrugere lægger på dyrepasning, det lille familiebrug, lokal knowhow og græsdrift, og som giver kødet følgende særlige karakteristika.

»Irish Grass Fed Beef« har vist sig at have særlige ernæringsmæssige egenskaber, der adskiller kødet fra produktionssystemer, hvor der ikke eller kun i begrænset omfang anvendes græsfoder: »Irish Grass Fed Beef« har et lavere indhold af mættede fedtsyrer end oksekød fra kvæg, der ikke eller kun i begrænset omfang fodres med græs. Forskning viste også, at forskellene i fedtsyreindhold giver græsbaseret oksekød en særlig græssmag og unikke tilberedningsegenskaber som f.eks. mere komplekse, »nøddeagtige« undertoner.

Begge kategorier af »Irish Grass Fed Beef« er med hensyn til kød- og fedtfarve synligt forskellige fra oksekød fra produktionssystemer, hvor der ikke eller kun i begrænset omfang anvendes græsfoder.

En nylig undersøgelse viste, at det subkutane fedt fra »Irish Grass Fed Beef«-kvæg er ca. 40 % mere gult end hos dyr, der fodres med kornkoncentrat. Den dybere gule farve kan skyldes, at der er et højere niveau af carotenoider (f.eks. betacaroten og lutein) i græsningsarealerne på det geografiske område end i kornkoncentrater.

Muskelfarven i »Irish Grass Fed Beef« angives at være mørkere (dybere rød) end for dyr, der fodres med kornkoncentrat.

Smagen, som er kraftig, kompleks, græsagtig og saftig, og egenskaberne ved »Irish Grass Fed Beef« er en konsekvens af det overvejende udendørs, traditionelle græsningssystem, hvor dyrene tilbringer over 220 dage om året på græs og indtager mere end 90 % af deres foder som græs fra det geografiske område.

Kødets mørhed (tekstur) er en af de organoleptiske egenskaber, der er vigtigst for graden af forbrugernes accept af og tilfredshed med kødprodukter. Den høje grad af mørhed, der er forbundet med »Irish Grass Fed Beef«, opnås, fordi håndteringen af husdyrene før slagtning og nedkølingen og modningen af slagtekroppe og udskæringer efter slagtning følger en stram plan, som de irske landbrugere og forarbejdningsvirksomheder nøje følger. Dette gør det muligt at fremkalde den naturlige fibermodning/nedbrydningsproces, hvilket gør oksekødet mere mørt og styrker dets naturlige smag. Dette opnås også takket være dokumenteret kødteknologi og en kontrolleret modningsproces, der øger mørheden og fjerner risikoen for kuldekontraktion. Slagtekroppe med en høj pH-værdi (> 5,8) identificeres og udelukkes.

Årsagssammenhæng: omdømme

Forbindelserne mellem jorden, mennesker og dyr kombineret med de menneskelige faktorer, der er forbundet med regionens traditionelle dyrepasning, det irske landbrugssystem og de græsningsteknikker, der anvendes af »Irish Grass Fed Beef« -landbrugere, skaber »Irish Grass Fed Beef«.

Dette resulterer i differentieret mørt oksekød af høj kvalitet med et unikt udseende og en unik smag og ernæringsprofil. Disse egenskaber værdsættes højt af forbrugere, kokke og indkøbere af fødevarer.

På baggrund af regionale kulinariske forskelle og præferencer er der for »Irish Grass Fed Beef« etableret to særskilte højkvalitetsmarkeder:

(i) »Irish Grass Fed Beef« fra stude og kvier har vundet indpas på forskellige markeder, herunder Nederlandene, Tyskland, Belgien og Luxembourg. Prisen på kødet på disse markeder ligger i den høje ende.

(ii) Irish Grass Fed Beef" fra kvalificerede køer har været det foretrukne oksekød i områder i Europa med en præference for oksekød med en kraftig smag fra modne dyr (f.eks. Frankrig og Nordspanien). Denne niche på markedet er vokset betydeligt på det seneste, hvilket giver sig til udtryk ved den kulinariske tendens blandt førende europæiske kokke til at anvende »modnet« oksekød (f.eks. i Galicien).

Forbrugerundersøgelser bekræfter de klare synlige, smagsmæssige og strukturelle forskelle mellem »Irish Grass Fed Beef« og oksekød fra produktionssystemer, hvor der ikke eller kun i begrænset omfang anvendes græsfoder. I 2011 blev der gennemført smagsundersøgelser på tre europæiske markeder (Tyskland, Nederlandene og Italien) for at fastslå forbrugernes opfattelse af spisekvaliteten af »Irish Grass Fed Beef«, som blev bedømt i forhold til konkurrenterne. På tværs af alle tre markeder fik »Irish Grass Fed Beef« en højere bedømmelse hvad angår smagens intensitet, tekstur og balancen mellem kødets talgdække og marmorering.

Forskellige fagfolk har beskrevet »Irish Grass Fed Beef« som havende en differentieret og særlig spisekvalitet:

— »en rig smag«

— »saftigt«

— »noget af verdens mest velsmagende oksekød«.

Mørheden værdsættes også:

— »besat af dette køds kvalitet (og) mørhed...«

— »kødet er meget mørt«.

Irske bøffer vandt flere medaljer end noget andet i land i græskvægkategorien i forbindelse med World Steak Challenge 2018 og 2019. I 2019 vandt striploins, rib eyes og fileter fra »Irish Grass Fed Beef « 75 medaljer, herunder for verdens bedste filet, efter at være bedømt af et ekspertpanel i forhold til kød fra 25 lande, hvilket var mere end noget andet land i konkurrencen. (World Steak Challenge)

»Høj grad af marmorering i græsbaseret oksekød –- skønt.«»Mørt og smagfuldt, let nøddeagtig smag, korte fibre, lavt syreindhold, utroligt saftigt — wow.« Dommernes kommentarer i forbindelse med, at »Irish Grass Fed Beef« vandt World Steak Challenge, BEEF Magazine, 2009

»Irish Grass Fed Beef« er på menukortet hos mange førende restauranter rundt om i verden. CIBC (Chefs Irish Beef Club), der har ni afdelinger i Europa og resten af verden, har mere end 100 kokke, der har valgt »Irish Grass Fed Beef« som deres foretrukne oksekød. På en international konference blandt CIBC-kokke og vindere af Bocuse d’Or (juni 2013) fik »Irish Grass Fed Beef« en række anerkendende kommentarer med på vejen, herunder:

— Mario Corti, kok, Tyskland: »Jeg kan godt lide det græsbaserede oksekød, og efter min mening er Irish Grass Fed Beef faktisk det bedste, som du kan finde...«

— Jean-Paul Jeunet, kok: »Jeg vil have det bedste til mine gæster, og i Irland har du græsset, og du har klimaet, og kødkvæget går udenfor hele året – det er meget interessant.«

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

https://assets.gov.ie/201788/6ebea219-d05c-499e-b997-181e84cb0165.pdf

(1) EUT L 343 af 14.12.2012, s. 1.

(2) Familielandbrug drives som familiebaserede virksomheder (herunder virksomheder, der er registreret som kommercielle virksomheder). (Ref. CSO). Familielandbrugets praksis hvad angår græsningsarealer og græsfoder skal af hensyn til den beskyttede geografiske betegnelse være klar.